
Dylunio a chynnal astudiaeth ymchwil ar raddfa fach, a gwerthuso’n feirniadol effaith offer ymchwil a ddewiswyd, a’r data, ar y dysgwyr ac ar eich ymarfer proffesiynol.
Sut mae disgyblion yn gwella eu hansawdd cwestiynau ac ansawdd siarad trwy ddefnyddio dulliau asesu ar gyfer dysgu yn yr ystafell ddosbarth?

Bwriad y traethawd hwn yw ymchwilio i farn disgyblion a staff ar asesu ar gyfer dysgu (AaGD). Amcan yr ymchwil yw darganfod sut mae disgyblion yn gwella eu hansawdd cwestiynau ac ansawdd siarad trwy ddefnyddio dulliau asesu ar gyfer dysgu yn yr ystafell ddosbarth. Yn bennaf, canolbwyntir ar ddulliau byrddau gwyn bach, ffonio ffrind a meddwl-paru-rhannu, a’i ddefnydd yn yr ystafell ddosbarth.
Mae AaGD yn ganolog i’n dealltwriaeth o sut mae disgyblion yn deall yr hyn mae’r disgyblion yn eu dysgu. Un o flaenoriaethau Llywodraeth Cymru yw rhoi mwy o bwyslais ar AaGD er mwyn gwella ansawdd addysg disgyblion. Amlinellir hwn yn y Cwricwlwm Newydd i Gymru wrth i’r ddogfen nodi ‘Dylai asesu fod yn greiddiol i gynllunio cwricwlwm’. (Llywodraeth Cymru, 2020). Esbonia dylid defnyddio “…amrywiaeth o ddulliau asesu sy’n galluogi’r dysgwyr ac athrawon i ddeall ble mae’r dysgwyr wedi cyrraedd, a beth sydd angen iddyn nhw ei wneud nesaf.” (Llywodraeth Cymru, 2020). Maes o bwysigrwydd cynyddol i addysg ysgolion cynradd yw asesu ar gyfer dysgu, a chefnogir Donaldson hyn yn ei adroddiad ‘Dyfodol Llwyddiannus’ wrth iddo ddweud dylai athrawon ymchwilio oherwydd mae yna "…gofyn am athrawon o ansawdd uchel sydd â dealltwriaeth gadarn o'r 'pam' a 'sut' o addysgu yn ogystal â'r 'beth'.” (Donaldson, 2015, t.71). Pwysleisir hyn pwysigrwydd deall sut yn union mae disgyblion yn dysgu a chefnogi eu cynnydd yn hytrach na faint maen nhw’n dysgu mewn cyfnod. Cyfeiria Donaldson at hyn hefyd yn y Pedwar Diben sydd i’w weld yn ei adroddiad.
Wrth wneud yr astudiaeth ymchwil yma, rhagdybiaf fydd amrywiaeth o ddulliau AaGD yn cymryd lle tu fewn i’r ystafell ddosbarth, fodd bynnag, na fydd y disgyblion yn deall eu pwrpas a sut mae’n buddio eu dysgu.
Yn gyntaf bwriedir trafod yr hyn a ddywedwyd eisoes am bwysigrwydd AaGD gan gyfeirio at ddiffyniadau gan ymchwilwyr megis Black a William. Yn ail, cyfeirir at y fethodoleg gan drafod dyluniad yr ymchwil, wrth ystyried canllawiau BERA. Yn drydydd, trafodir y data a gasglwyd wrth wneud yr ymchwil o fewn y dosbarth ac wrth ddosbarthu holiaduron i’r athrawon a staff. Yn olaf, bwriedir dod at gasgliad a chrynhoi’r canlyniadau a gafwyd.

Bwriedir trafod defnydd AaGD o fewn yr ystafell ddosbarth yn yr adran hon, gan gyfeirio at ystyr a phwrpas AaGD, yna enghraifft o arfer dda AaGD o fewn ysgol ag argymhellwyd gan Estyn, ac yn olaf yr offer ymchwil defnyddiwyd yn yr astudiaeth.
Mae corff health o lenyddiaeth wedi ymchwilio i ddefnydd AaGD a sut mae’n buddio addysg disgyblion. Er enghraifft, dywed Black a William (2004) mai AaGD yw unrhyw asesiad â’i brif flaenoriaeth yw hybu addysg disgyblion, a gellir cynorthwyo dysgu os mae’n darparu gwybodaeth gall y disgyblion a’r athrawon defnyddio fel adborth wrth asesu eu hun. Noda ei bod yn wahanol i asesu sy’n ‘designed primarily to serve the purposes of accountability, or of ranking, or of certifying competence’ (Black a William, 2004). Gelwir Black a William AaGD hefyd yn ‘asesu ffurfiannol’. Cred y ‘Centre for Educational Research and Innovation’ (2008) fod asesu ffurfiannol yn asesiadau rhyngweithiol, niferus sy’n asesu cynnydd disgyblion ac yn adnabod anghenion dysgu disgyblion er mwyn gallu addasu’r dysgu. Pwysleisir mai trwy wahaniaethu ac addasu addysg yw sut mae disgyblion yn gwneud cynnydd yn eu haddysg.
Noda Jones (2005) cyn i ddysgwyr dysgu, dylid deall beth yw bwriad y dysgu a sut gallant nhw gyflawni’r amcan dysgu penodol. Wrth i’r dysgwyr deall hyn, bydd ansawdd eu dysgu yn gwella. Yn yr un modd, daw Jones (2005) i’r casgliad dylai athrawon sicrhau eu bod wedi esbonio’r amcanion dysgu i’r dysgwyr, rhoi adborth effeithiol iddynt, mynegi disgwyliadau uchel ar eu cyfer, a datblygu sgiliau hunanwerthuso’r disgyblion er mwyn iddynt ddeall sut i wella. Fodd bynnag, tynna Wiliam sylw at y ffaith mai ‘mater cymharol syml yw gweithredu strategaethau asesu ar gyfer dysgu; yr her yw newid ymddygiad yr ymarferwr er mwyn cynnwys arferion asesu ar gyfer dysgu yn gyson yn yr arferion ystafell ddosbarth’ (Donaldson, 2015, t.68)  sydd yn pwysleisio pwysigrwydd rôl yr athro yn y dysgu.

Honna Estyn (2018) enghraifft o arfer dda o ddefnyddio AaGD yn Ysgol Gynradd Gaer. Nodir bod yr ysgol ‘wedi codi safonau i ddysgwyr trwy sefydlu gweithdrefnau AaGD. Mae’r rhain wedi cael effaith sylweddol o ran newid y diwylliant mewn ystafelloedd dosbarth. Trwy ddefnyddio hetiau lliw, mae disgyblion yn asesu eu hunain a’u cyfoedion. Mae’r broses hon wedi helpu disgyblion i atgyfnerthu eu dysgu trwy esbonio syniadau i bobl eraill’.  Cefnogir hyn wrth ddweud eu bod wedi ‘creu ethos cefnogol a chydweithredol, lle mae disgyblion yn mynd ati i ymgymryd â’u dysgu, ac maent yn hyderus i roi cynnig ar bethau newydd… Maent yn hyderus i olygu eu dysgu ac yn myfyrio ar newidiadau a fydd yn gwella safonau.
Noda Munkgerji ac Albon (2015, t.149) mai cyfweliad yw ‘method where one person asks questions of an individual or group of people with the expectation of getting answers to a particular question or an elaboration of their views on a particular topic’. Fel rhan o’r ymchwil, cynhaliwyd cyfweliad anffurfiol gyda’r disgyblion er mwyn sicrhau eu bod yn teimlo’n gyfforddus wrth ymateb. Er hyn, pwysleisia Denscombe (2010) ‘a conversation will often happen by chance and at the whim of the participants. Interviewing, on the other hand, needs more planning and even in unstructured interviewing, there is an ‘agenda’ on the part of the interviewer’. 
Daw Bell (2010, t.140) i’r casgliad bod angen disgyblaeth wrth ddewis ac ysgrifennu’r cwestiynau, yn y dyluniad, y peilota, dosbarthiad a’r dychweliad o holiaduron er mwyn cael adborth effeithiol. Fodd bynnag, tynna Mukgerji ac Albon (2015, t.149) sylw at y ffaith fod defnyddio holiadur yn cymryd llai o amser i gymharu â chyfweld.
Mewn astudiaeth bwysig arall, canfu Mukherji ac Albon (2015) mai un o nodweddion o ofal plentyndod cynnar ac addysg yw’r defnydd o arsylwi disgyblion fel modd o helpu ymarferwyr deall y plant maen nhw’n gofalu amdanynt fel eu bod gallu darparu’r profiadau addas i hyrwyddo addysg a datblygiad disgyblion. Fodd bynnag, dadleua Dewey (1938, p. 68). ‘Observation alone is not enough. We have to understand the significance of what we see, hear, and touch. This significance consists of the consequences that will result when what is seen is acted upon’. Awgryma tystiolaeth diweddar fod yna wahanol fathau o arsylwadau, a sonia Arthur (2012) yn benodol am arsylwi naturiolaidd. Dywed nid yw ymchwilwyr yn ceisio rheoli beth sy’n digwydd yn y safle ymchwilio, felly eu prif dasg yw arsylwi beth sydd yn digwydd yn naturiol. Defnyddir y dull hwn wrth gwblhau’r astudiaeth ymchwil.
Rhydd Arthur (2012) pwyslais ar bwysigrwydd ar agweddau moesegol astudiaethau addysg. Noda’r angen am gyfrinachedd a chydsyniad gwybodus.

Bwriedir trafod y fethodoleg ac egwyddorion moeseg yn yr adran hon. Defnyddiwyd amrywiaeth o ddulliau ymchwil er mwyn cwblhau’r astudiaeth ymchwil hwn, sef holiadur, arsylwad a chyfweliad. Mae gan bob un ei fanteision a’i anfanteision a thrafodir y rhain yn yr adran hon. Wrth gychwyn, byddir yn sicrhau bod y cyfranogwyr yn glir beth mae’r astudiaeth hon yn cynnwys. Dywed BERA ‘they should be told why their participation is necessary, what they will be asked to do, what will happen to the information they provide, how that information will be used and how and to whom it will be reported’ (BERA, 2018, t.9)
Cynhaliwyd yr ymchwil yn ysgol drefol Cymraeg yn sir Castell-nedd Port Talbot, gyda dosbarth o 25 ddisgybl ym mlwyddyn pedwar.
Penderfynwyd cynnal cyfweliadau strwythuredig gydag amrywiaeth o ddisgyblion. Cynhaliwyd pedwar cyfweliad gwahanol gydag wyth disgybl, gan ddewis un bachgen ac un ferch o bob grŵp gallu gwahanol. Bwriad hwn yw cael amrywiaeth eang o atebion gan y disgyblion. Gofynnwyd chwe chwestiwn agored i’r disgyblion yn ystod y cyfweliad, gan holi’r disgyblion am eu barn a’u phrofiadau gydag AaGD. Wrth ddefnyddio cwestiynau agored yn unig, gobeithiwyd cael gwir farn y disgyblion am yr hyn o dan sylw. Wrth gynnal y cyfweliadau yma, byddir yn glir ynghylch natur a phwrpas y data a gasglwyd, gan sicrhau bod pob disgybl yn hapus i gymryd rhan. Wrth gyfweld y disgyblion, defnyddiwyd y dull Mosaic er mwyn cael wir ddealltwriaeth y disgyblion. Noda Clark (2005, t.3) agweddau’r dull Mosaic yn y ddogfen ‘Ways of seeing: using the Mosaic approach to listen to young children’s perspectives’, sef ‘multi-method’, ‘participatory’, ‘reflexive’, ‘adaptable’, ‘focused on children’s lived experience’ a ‘embedded into practice’. Wrth wneud yr ymchwil yn y modd yma, maent yn sicrhau bod y disgyblion yn teimlo’n gyfforddus a bod yr ymchwil yn berthnasol iddyn nhw.
Gwelir o ddogfen Llywodraeth Cymru (2015) fod gan gyfweliadau sawl gryfder wrth ymchwilio, megis ‘[casglu] gwybodaeth fanwl’ a’u hyblygrwydd. Yn ychwanegol, nodir ‘gellir rhoi ystyriaeth i iaith y corff ac arwyddion eraill’. Ar y llaw arall, ‘mae ‘effaith y cyfwelydd’ yn golygu bod y data’n seiliedig ar yr hyn y mae pobl yn ei ddweud yn hytrach nag ar yr hyn maent yn ei wneud’. Nodir ‘gall cyfweliadau gymryd llawer o amser a defnyddio llawer o adnoddau’.
Bwriedir dosbarthu holiaduron i holl athrawon a staff yr ysgol er mwyn cael sampl eang o atebion i’w ddadansoddi. Defnyddir ambell i gwestiwn caeedig, ond yn canolbwyntio ar ddefnyddio cwestiynau agored, ystod, aml ddewis a graddfa Likert. Credir y byddai hyn yn creu cyfuniad o ddata ansoddol a meintiol a fydd yn cyd-fynd ag atebion y disgyblion o’r cyfweliadau. Bydd hyn yn cynhyrchu data mwy dibynadwy a fydd yn gymorth wrth ddadansoddi’r data a dod at gasgliad. Nodir Bruner yn ei ymchwil (1989) bod yna ‘dwy ffordd o wybod’; sef ‘dull gwyddonol o ganfod y ’gwir’, gyda data meintiol, neu’r ffyrdd naratif, y ‘syniad o’r gwir’, yr ansawdd a ddisgrifir mewn geiriau, lluniau neu seiniau’. Yn ychwanegol, bydd atebion yr holiaduron yn anhysbys ac yn gyfrinachol sydd yn rhoi cyfle i’r cyfranogwyr mynegi eu gwir farn trwy gydol. Cefnogir hyn gan BERA (2018, t.21) wrth i’r canllaw ddweud ‘The confidential and anonymous treatment of participants’ data is considered the norm for the conduct of research’.
Pwysleisir Llywodraeth Cymru (2015) mai un o gryfderau holiaduron yw’r ‘potensial i gyrraedd cynulleidfa fawr yn gyflym, e.e. drwy e-bost at grwpiau neu wefannau holiaduron ar-lein’, sydd â ‘chost isel os cwblheir ar-lein’. Hefyd, dywed ‘mae cwestiynau sydd wedi’u codio ymlaen llaw yn arwain at atebion safonol sy’n haws i’w dadansoddi’. Fodd bynnag, mae’r ffaith gall ‘holiadur fod yn anghyflawn’ neu â chyfradd atebion isel (Llywodraeth Cymru, 2015) yn rhai o gyfyngiadau holiadur.
Byddir yn sicrhau bod gan y cyfranogwyr cyfle i fynegi eu barn am AaGD trwy gydol yr holiaduron a’r cyfweliadau, gan sicrhau bod ganddynt gyfle i roi atebion cywir a pherthnasol. Er bod cwestiynau caeedig yn rhoi atebion penodol, credir ei fod yn bwysig defnyddio cwestiynau agored er mwyn cael gwir farn y cyfranogwyr. Cefnogir Kumar (2014) hyn wrth ddweud “The way you formulate a question (open-ended or closed) and the wording you use in its framing in an interview schedule or questionnaire are extremely important as they influence the type and quality of information you obtain from your respondents.”  
Defnyddiwyd arsylwad fel offer ymchwil i’r astudiaeth hon, a dywed Llywodraeth Cymru (2015) ‘gall lleoliadau naturiol roi astudiaeth fwy realistig’, sef tu fewn i’r ystafell ddosbarth. Dywed Cohen a Manion (2013) wrth ddefnyddio arsylwad ‘the researcher can look directly at what is taking place in situ rather than relying on second-hand accounts’. Arsylwyd pum ddisgybl o alluoedd gwahanol er mwyn cael ymatebion amrywiol. Byddir yn canolbwyntio ar sut mae’r disgyblion o dan sylw yn ymateb i’r defnydd o fyrddau gwyn bach, ffonio ffrind a meddwl-paru-rhannu. Dewiswyd y dulliau yma gan fy mod wedi eu gweld yn gweithredu yn yr ystafell ddosbarth yn ystod fy mhrofiad addysgu proffesiynol yn ddiweddar. Dywed Denscombe (2010, p.196) “observation offers the social researcher a distinct way of collecting data. It does not rely on what people say they do, or what they say they think… it is more direct than that. Instead, it draws on the direct evidence of the eye to witness events at first hand. It is based on the premise that, for certain purposes, it is best to observe what actually happens”.
Er bod yr arsylwad yn digwydd o fewn lleoliad naturiol a pherthnasol i’r disgyblion, gall arsylwadau fod yn aneffeithiol. Cefnogir hyn gan Lywodraeth Cymru (2015) wrth nodi ‘mae dadansoddi canfyddiadau drwy ddefnyddio technoleg megis recordiau clywedol yn cymryd llawer o amser’, ac yn gyferbyniol i recordio’r arsylwad, ‘mae’n anodd i arsylwyr sy’n cymryd rhan wneud nodiadau yn ystod yr arsylwadau’.
O ganlyniad i ddefnyddio’r tri dull ymchwil yma, gellir triongli gwir farn athrawon, staff a disgyblion ar AaGD yn yr ystafell ddosbarth, gan ddarganfod ei ddefnydd a sut mae’n buddio addysg y disgyblion.
Ystyriwyd yn ofalus y materion moesegol wrth ddylunio’r ymchwiliad hyn gan ddilyn canllawiau BERA. Gofynnir am ganiatâd gwirfoddol, gwybodus y cyfranogwyr cyn cychwyn yr ymchwil, a sicrhau bod y cydsyniad yma’n barhaus. Pwysleisir BERA’r angen i gael cydsyniad a chaniatâd y cyfranogwyr cyn cynnal yr ymchwil yn y ddogfen ‘Ethical Guidelines for Educational Research’ (2018, t.9). Dywed ‘researchers will remain sensitive and open to the possibility that participants may wish, for any reason and at any time, to withdraw their consent’. Pwysleisir hefyd ‘it should be made clear to the participants that they can withdraw at any point without needing to provide an explaination’, felly byddir yn sicrhau fy mod yn gwneud hyn yn glir wrth gychwyn. I gefnogi hyn, dywed yr UNCRC yn Erthygl 12 ‘Dylai plant gael llais mewn materion sy'n effeithio arnynt’, felly dylid ystyried cydsyniad y disgyblion. Cwblhawyd ffurflen foeseg ar gyfer yr astudiaeth ymchwil hon, sydd wedi ei atodi ar ddiwedd y traethawd.

Bwrideir trafod y data a gasglwyd ac hefyd effeithiolrwydd yr offer ymchwilio yn yr adran hon. Cafwyd cyfuniad o ddata ansoddol a meintiol wrth gwblhau’r holiaduron, arsylwad a chyfweliadau, a thrafodir eu canfyddiadau.
Wrth ddadansoddi’r holiaduron, sylweddolwyd mai dim ond pedwar ymateb a chafwyd gan athrawon cyfnod allweddol 2 yn unig. Bwriadwyd derbyn o leiaf pymtheg ymateb er mwyn cael data mwy dibynnol, ac i gael digon o ddata i’w gymharu. Yn y dyfodol, byddaf yn sicrhau fy mod yn cael fwy o ymatebion o bob cyfnod allweddol er mwyn sicrhau bod digon o ddata gennyf i wneud casgliad gwybodus.
Dengys y drydydd cwestiwn bod y cyfranogwyr yn cytuno bod AaGD yn bwysig er mwyn gwella ansawdd cwestiynau a siarad y disgyblion, gyda’r cyfartaledd o’r ymatebion yn saith allan o ddeg.  
Rhydd y pedwerydd cwestiwn amrywiaeth o ymatebion ynglŷn â defnydd AaGD. Nododd dau eu bod yn defnyddio dulliau AaGD 3+ gwaith dyddiol, nododd un 1 neu 2 gwaith dyddiol, ac un 1 waith pob yn ail ddiwrnod. Dengys ymchwil dylai dulliau AaGD cael eu defnyddio o leiaf un waith y dydd er mwyn cael gwella ansawdd addysg y disgyblion. Cefnogir hyn gan Donaldson yn ei adroddiad wrth nodi ‘mae addysgu a dysgu da yn rhoi her i’r holl ddysgwyr drwy eu hannog i gydnabod pwysigrwydd ymdrechu’n barhaus i gwrdd â disgwyliadau sy’n uchel ond o fewn eu cyrraedd’ (2015, t.64).
Yr hyn sy’n ddiddorol yn y data a chafwyd o’r pumed cwestiwn yw ymglymir y cyfranogwyr mai byrddau gwyn bach, meddwl-paru-rhannu a ffonio ffrind yw’r dulliau AaGD mwyaf effeithiol. Nodir 100% bod byrddau gwyn bach yn ‘effeithiol iawn’, 50% yn nodi bod ffonio ffrind yn ‘effeithiol iawn’, a dim ond 25% wedi nodi bod meddwl-paru-rhannu yn ‘effeithiol iawn’. Dengys y data yma, ac atebion y cwestiwn dilynol, er bod yr athrawon yn defnyddio ffonio ffrind a meddwl-paru-rhannu, nid ydynt yn credu bod y dulliau’n hollol effeithiol.
Awgryma’r cyfranogwyr mai heriau meddwl-paru-rhannu yw bod “un partner yn cymryd drosodd” ac mae’r disgyblion methu “troi at bartner heb ffwdan”. Nodir mai heriau ffonio ffrind yw “disgyblion yn rhoi lan yn gyflwym ac yn ffonio ffrind” a “dydyn nhw ddim yn gwrando ar ateb ei ffrind”. 
Anhawster arall o ddefnyddio holiadur fel offer ymchwil yw bod ansicrwydd o dderbyn data cywir. Wrth ddadansoddi’r data, sylweddolwyd bod rhai o’r cyfranogwyr wedi cam-ddeall ambell i gwestiwn, felly ni allwyd defnyddio’r data a chafwyd. Cefnogir hyn gan John Milne o Brifysgol Aberdeen (dim dyddiad) wrth ddweud mai’r ffordd gorau o leihau camddehongliadau yw trwy gynnal peilot cyn dosbarthu’r holiadur.

Diddorol oedd cael barn y disgyblion ar AaGD wrth gwblhau’r cyfweliad. Gan holi disgyblion o grwpiau gallu gwahanol, yn cynnwys bechgyn a merched, cafwyd amrywiaeth o atebion er mwyn eu datansoddi. Un o’r brif canfyddiadau o’r cyfweliadau oedd bod y disgyblion yn ansicr o sut mae nhw’n gwybod eu bod yn dysgu yn ystod gwers. Hefyd, nad oedd un disgybl yn ymwybodol o’r term ‘asesu ar gyfer dysgu’, ond yn cyfwarwydd ag ambell strategaeth ar ôl i mi enwi rhai. Er hyn, noda’r disgyblion bod yr athrawes dosbarth yn eu cwestiynnu, defnyddio byrddau gwyn bach ac yn cynnal grwpiau trafod er mwyn profi dealltwriaeth y disgyblion yn ystod tasg. Mae’n bwysig bod y disgyblion yn deall pwysigrwydd defnyddio strategaethau AaGD er mwyn sicrhau eu bod yn deall eu targedau dysgu penodol, eu cryfedrau, a’i diddordebau fel eu bod gallu cymryd cyfrifoldeb annibynol dros eu cynydd addysgol, a dysgu sut i hunan-asesu cynydd eu hun (The Glossary of Education Reform, 2014).
Holwyd os oedd y disgyblion yn hoffi’r dulliau ffonio ffrind, meddwl-paru-rhannu a byrddau gwyn bach, a chytuna bob disgybl eu bod yn hoffi’r technegau yma, yn enwedig y byrddau gwyn bach. Teimla’r disgyblion bod rhoi amser bach i’r disgyblion feddwl am ateb i roi ar eu bwrdd gwyn yn wir profi eu dealltwriaeth.  
Wrth ddefnyddio arsylwad fel offer ymchwil, cafwyd mewnwelediad go iawn o’r dulliau AaGD o dan sylw yn cael eu gweithredu yn yr ystafell ddosbarth. Canolbwyntiwyd ar bum disgybl yn benodol wrth arsylwi, ond yn sicrhau fy mod yn ymwybodol o ymateb y disgyblion eraill yn y dosbarth.
Dengys y tabl arsylwad ag atodwyd ar ddiwedd y traethawd canfyddiadau’r arsylwad. Gwelwyd bod disgyblion 1 a 3 wedi ymateb yn dda i’r byrddau gwyn bach, wrth ysgrifennu eu hateb yn gyflym ac yn hyderus. Fodd bynnag, gwelwyd fod disgyblion 2, 4 a 5 yn ansicr iawn ac yn edrych yn ddihyder. Sylweddolwyd fod y disgyblion yma’n edrych o gwmpas i’w cyfoedion er mwyn cael yr atebion. Felly, efallai awgryma hyn nad yw’r dull yn hollol effeithiol gan fod y disgyblion yn edrych ar atebion ei ffrindiau, ond, rhaid deall mae hyn yn dda i’r athrawes weld y disgyblion sy’n cael trafferth. Cefnogir hyn gan ymateb o un disgybl o’r cyfweliad lle dywedir bod defnyddio byrddau gwyn bach yn effeithio ar ei hunanhyder. I’r gwrthwyneb i hyn, noda Bullock (dim dyddiad) mai nod AaGD yw codi hunanhyder disgyblion, nid ei gostwng.
Cyflwyna disgyblion 2 a 5 ymateb cyferbyniol wrth arsylwi’r strategaeth ffonio ffrind. Dewisodd disgybl 2 ffrind yn gyflym gan ddewis y person cyntaf i godi llaw, wrth i ddisgybl 5 cymryd amser i feddwl am bwy fydd y gorau i ateb y cwestiwn. Wrth gwblhau’r cyfweliadau, sylweddolwyd bod y disgyblion yn mynd ati i ddewis ffrind mewn modd gwahanol i’w gilydd. Dywed rhai eu bod yn dewis y person cyntaf i godi llaw, wrth i rai dewis y person fydd yn gwybod yr ateb, a rhai yn dewis ei ffrindiau gorau. Nododd un disgybl ei bod yn teimlo pwysau i ddewis ei ffrindiau, a chefnogir hyn gan yr athrawon yn yr holiaduron.
Rhydd y tabl arsylwad mai dim ond 60% o’r disgyblion ag arsylwyd ar dasg wrth i’r athrawes ddosbarth gofyn iddynt meddwl-paru-rhannu yn ystod y dasg. Arsylwyd bod disgybl 3 dim ar dasg ac yn sgwrsio gyda phartner, a disgybl 5 dim yn trafod ond yn eistedd yn dawel. Wrth gyfweld â’r disgyblion, noda un grŵp mai un o broblemau meddwl-paru-rhannu yw pwy maen nhw’n trafod gyda. Dywed y disgyblion ei bod yn lletchwith i baru, ac awgrymodd y disgyblion dylai’r athrawes penderfynu ar bartneriaid trafod. Cytuna un o gyfranogwyr yr holiadur gyda hyn. Yn bellach, honna Yulianingsih (2017) ‘not all students focus on the topic given, because they can share everything with their partner out of the topic given’, a dywed bod y disgyblion sydd â dealltwriaeth isel o’r cwestiwn a rhoddwyd yn debygol i sgwrsio gyda’r partneriaid arall.

Bwriedir crynhoi'r canlyniadau a gafwyd o’r adolygiad llenyddiaeth a’r ymchwil yn y dosbarth yn y rhan hon, a bwriedir llunio casgliadau.
Nod yr ymchwil oedd ceisio canfod sut mae disgyblion yn gwella eu hansawdd cwestiynau ac ansawdd siarad trwy ddefnyddio dulliau asesu ar gyfer dysgu yn yr ystafell ddosbarth. Mae’r astudiaeth hon wedi dangos bod y strategaethau AaGD sy’n gweithredu yn y dosbarth yn yr ysgol o dan sylw yn effeithiol, gan ganolbwyntio’n benodol ar fyrddau gwyn bach, ffonio ffrind a meddwl-paru-rhannu. Hefyd, gwelwyd o’r holiadur pa ddulliau AaGD arall sy’n gweithredu yn yr ysgol. Dangoswyd yr ymchwil hefyd bod yna lle i wella rhai o’r strategaethau yma, megis cael mwy o strwythur gyda’r strategaeth meddwl-paru-rhannu, oherwydd er bod gan y dull yma’r anfantais o orfod dewis partner i drafod gyda, creda’r disgyblion a’r athrawon ei bod yn effeithiol wrth ddarganfod a dysgu gwybodaeth newydd. Awgryma’r canfyddiadau hyn, at ei gilydd, bod angen mwy o bwyslais ar bwrpas a phwysigrwydd AaGD yn y dosbarth gan fod y disgyblion yn ansicr ar bwrpas y strategaethau yma yn eu dysgu.
[bookmark: cysill]Un o’r canfyddiadau mwyaf arwyddocaol sy’n deillio o’r astudiaeth hon yw bod y disgyblion yn anymwybodol o sut maen nhw’n gwybod eu bod wedi dysgu neu ddeall rhywbeth yn ystod gwers. Mae gan ganfyddiadau’r astudiaeth hon nifer o oblygiadau pwysig o ran ymarfer yn y dyfodol, ac wrth i mi gael dosbarth fy hun, bwriedir rhoi mwy o bwyslais ar bwysigrwydd deall yr addysgu. Ehangwyd gwybodaeth a dealltwriaeth bersonol o farn y disgyblion ar strategaethau AaGD yn y dosbarth, ac yna gweld y strategaethau yma’n gweithredu o fewn gwers. Bwriedir defnyddio llais y disgybl wrth benderfynu ar ddulliau AaGD sy’n cael eu gweithredu yn y dosbarth yn y dyfodol i wella arfer proffesiynol yn y dosbarth. O ganlyniad i’r astudiaeth datblygwyd sgiliau ymchwilio datblygedig wrth ddefnyddio amrywiaeth o offer yn ystod y proses ymchwil er mwyn cael amrywiaeth o ddata i’w dadansoddi.

